ולנטינה טרשקובה

ולנטינה ולדימירובנה טרשקובה (; נולדה ב-6 במרץ 1937) היא קוסמונאוטית סובייטית שטסה במשימת ווסטוק 6 ב-1963 והייתה לאישה הראשונה בחלל. חברת דומה מטעם רוסיה המאוחדת.

==ביוגרפיה==
===ראשית חייה===
טרשקובה נולדה בכפר הקטן בולשוייה מסלניקובו (Большое Масленниково) במחוז ירוסלבל שבמרכז רוסיה. היא נולדה למשפחת פועלים מהמעמד הנמוך, אביה היה נהג טרקטור ואמה הייתה תופרת במפעל טקסטיל. אביה של ולנטינה גויס בשנת 1939 לצבא האדום ונהרג במהלך מלחמת החורף ב-1940. אמה גידלה אותה ואת שני אחיה לבד. ולנטינה עבדה עם אמה במפעל הטקסטיל, למדה הנדסאות תעשייה קלה ועסקה בצניחה במועדון טיס מקומי.

טרשקובה, 1969

===ווסטוק 6===
לאחר טיסתו ההיסטורית של יורי גגארין, החליטה רוסיה לשלוח אישה לחלל. ולנטינה שמעה על המבצע ושלחה מכתב לסוכנות החלל הרוסית וביקשה להפוך לקוסמונאוטית. בשנת 1962 הוצע לה להצטרף כקוסמונאוטית לתוכנית החלל הסובייטית, והיא נבחרה עם ארבע נשים נוספות מתוך יותר מ-400 מועמדות. ניקיטה חרושצ'וב, מנהיג ברית המועצות, השתתף בעצמו במיון הסופי של המועמדות. לאחר שהתקבלה לתוכנית, היא גויסה באופן פורמלי לחיל האוויר הסובייטי. בתום ההכשרה הוענקה לה דרגת סגן משנה.

התוכנית המקורית הייתה שטרשקובה וולנטינה פונומריובה (Пономарёва), קוסמונאוטית נוספת, יטוסו בשתי חלליות ווסטוק בו-זמנית וייצרו קשר רדיו בחלל. התוכנית לא יצאה אל הפועל, משום שפונומריובה נפסלה ברגע האחרון מסיבה של "אי-התאמה אידאולוגית". בסופו של דבר המריא ולרי ביקובסקי בווסטוק 5, וטרשקובה שוגרה יומיים מאוחר יותר בווסטוק 6. השניים טסו במרחק של 5 ק"מ זה מזה בשלב מסוים ויצרו קשר רדיו ישיר.

ב־16 ביוני 1963 היא שוגרה לחלל בטיסה האחרונה של תוכנית ווסטוק, והייתה לאישה הראשונה שטסה לחלל. היא שהתה קרוב ל-71 שעות במסלול סביב כדור הארץ, יותר מהזמן הכולל של כל האסטרונאוטים האמריקאים שהגיעו לחלל עד אותה עת. אות הקריאה שלה במשימה היה "צ'איקה" (ברוסית: "שחף", שם עצם ממין נקבה).

לאחר שהחללית נכנסה למסלול, גילתה טרשקובה שהיא מתרחקת מכדור הארץ במקום להתקרב אליו. היא לא הייתה טייסת ולא ניתנה לה שליטה על כלי הטיס, ולכן היא הסתפקה בדיווח למרכז הבקרה. חייה ניצלו, משום שניתן היה לטעון נתונים חדשים לטייס האוטומטי. הנתונים נשלחו לטרשקובה בעזרת שידורי רדיו, והיא טענה אותם ידנית. לבקשת סרגיי קורוליוב, דבר השגיאה נשמר בסוד במשך שנים. טרשקובה סיפרה על כך רק בשנת 2007. לטענתה, היא החליטה להתראיין בנושא זה רק בעקבות הדלפה של בכיר בסוכנות החלל מספר שנים לפני כן.

אף על פי שהיו תוכניות לשיגור קוסמונאוטיות נוספות, לא שוגרה אף קוסמונאוטית אחרת מהצוות שלה, ורק כעבור 19 שנה שוגרה האישה השנייה לחלל, סבטלנה סביצקאיה.

===המשך הקריירה===
ולנטינה טרשקובה, 2011
טרשקובה הייתה לאישיות מפורסמת בברית המועצות, והעיתונות עקבה אחר פעולותיה. בחורף 1963–1964 היא יצאה לביקורים במדינות אפריקה והמזרח התיכון. בפברואר 1964 ביקרה בלונדון כדי לקבל עיטור כבוד של האגודה הבריטית לחקר החלל, ובמאי 1965 ביקרה בפריז.

לאחר חזרתה המוצלחת פנתה ללימודים באקדמיית חיל האוויר על שם ז'וקובסקי וסיימה לימודי הנדסת חלל ב-1969. בשנת 1977 קיבלה תואר דוקטור להנדסה. בשנת 1975 הועלתה לדרגת קולונל בחיל האוויר הסובייטי.

טרשקובה גם כיהנה בסובייט העליון (הפרלמנט של ברית המועצות). בשנת 1974 זכתה במקום קבע בפרזידיום (נשיאות) שלו. עד 1991 הייתה חברת הוועד המרכזי של המפלגה הקומוניסטית.

בשנת 1995 היא הועלתה לדרגת גנרל-מיור בכוחות המזוינים של הפדרציה הרוסית. נכון ל-2013 טרשקובה היא האישה היחידה שהגיע לדרגת גנרל בצבא הרוסי.

בשנת 1997 פרשה מתפקידיה בהוראה נשיאותית. טרשקובה ייצגה את מדינתה באירועים בין-לאומיים והייתה פעילה בקידום נשים. לאחר נפילת הקומוניזם, נעלמה מעיני הציבור הרחב. בשנת 2011 נבחרה לדומה הממלכתית של הפדרציה הרוסית ואף קיבלה מינוי של סגן יו"ר הדומה.

טרשקובה קיבלה אותות כבוד רבים, בהם מכתש על הירח שנושא את שמה ואסטרואיד בשם צ'איקה, אות הקריאה שלה בחלל.

==משפחתה==
טרשקובה נישאה ב-3 בנובמבר 1963 לקוסמונאוט אנדרייאן ניקולאייב, ובתה אלנה נולדה ב-1964. היא התגרשה ב-1982 לאחר שנים ארוכות של נישואין מעורערים. בעלה השני, ד"ר שפושניקוב, נפטר ב-1999.

==קישורים חיצוניים==

* [http://www.astronautix.com/astros/terhkova.htm אודות טרשקובה באנציקלופדיה אסטרונאוטיקה] 
* [http://www.kommersant.com/p-10235/Vostok-6_error/ על השגיאה בטיסת החלל של טרשקובה] 
* [https://web.archive.org/web/20131015074243/http://www.iba.org.il/bet/bet.aspx?type=286&entity=937243 מאמר על ולנטינה טרשקובה במדור "המאור הקטן" באתר רשת ב']
* 
* 
* [https://www.gctc.ru/main.php?id=1097 ביוגרפיה באתר רוסקוסמוס] 
* [https://warheroes.ru/hero/hero.asp?Hero_id=518 ביוגפריה מפורטת] 
* 

==הערות שוליים==

קטגוריה:קוסמונאוטים סובייטים
קטגוריה:אנשי חיל האוויר הסובייטי
קטגוריה:מעוטרי גיבור ברית המועצות
קטגוריה:מקבלי עיטור לנין
קטגוריה:מקבלי עיטור מהפכת אוקטובר
קטגוריה:מקבלי עיטור הדגל האדום של העמל
קטגוריה:הקפת כדור הארץ: אישים
קטגוריה:גנרלים בכוחות המזוינים של הפדרציה הרוסית
קטגוריה:גנרליות
קטגוריה:מקבלי עיטור קרל מרקס
קטגוריה:מעוטרי צלב גרונוולד
קטגוריה:מקבלי עיטור ההצטיינות למען המולדת
קטגוריה:מקבלי עיטור אלכסנדר נבסקי (הפדרציה הרוסית)
קטגוריה:מקבלי עיטור מסדר השמש של פרו
קטגוריה:מעוטרי מסדר ההצטיינות האזרחי (סוריה)
קטגוריה:טייסות חלל
קטגוריה:אישים שהונצחו על בולי ברית המועצות
קטגוריה:אישים שהונצחו על בולי גרמניה
קטגוריה:אישים שהונצחו על בולי הונגריה
קטגוריה:אישים שהונצחו על בולי אזרבייג'ן
קטגוריה:אישים שהונצחו על בולי רוסיה
קטגוריה:אישים שהונצחו על בולי קזחסטן
קטגוריה:אישים שהונצחו על בולי קירגיזסטן
קטגוריה:אישים שהונצחו על בולי רומניה
קטגוריה:נשים שהונצחו על בולים
קטגוריה:חברי הדומה הממלכתית
קטגוריה:רוסים ממוצא בלארוסי
קטגוריה:רוסים שהוטלו עליהם סנקציות של מחלקת האוצר של ארצות הברית
קטגוריה:סובייטיות שנולדו ב-1937